CELEX: 32015R1206
Language: bg
Date: 2015-07-23 00:00:00
Title: Регламент за изпълнение (ЕС) 2015/1206 на Комисията от 23 юли 2015 година за прекратяване на антисубсидийната процедура по отношение на вноса на студеновалцувани плоски продукти от неръждаеми стомани с произход от Китайската народна република и за отмяна на Регламент за изпълнение (ЕС) № 1331/2014 за въвеждане на регистрационен режим за вноса на студеновалцувани плоски продукти от неръждаеми стомани с произход от Китайската народна република и Тайван

24.7.2015   
            
            
               BG
            
            
               Официален вестник на Европейския съюз
            
            
               L 196/4
            
         РЕГЛАМЕНТ ЗА ИЗПЪЛНЕНИЕ (ЕС) 2015/1206 НА КОМИСИЯТА
   от 23 юли 2015 година
   за прекратяване на антисубсидийната процедура по отношение на вноса на студеновалцувани плоски продукти от неръждаеми стомани с произход от Китайската народна република и за отмяна на Регламент за изпълнение (ЕС) № 1331/2014 за въвеждане на регистрационен режим за вноса на студеновалцувани плоски продукти от неръждаеми стомани с произход от Китайската народна република и Тайван
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (1) („основния антисубсидиен регламент“), и по-специално членове 14 и 24 от него,
   като има предвид, че:
   1.   ПРОЦЕДУРА
   
   1.1.   Започване на процедура
   
   
               (1)
            
            
               На 14 август 2014 г. Европейската комисия („Комисията“) съобщи чрез известие, публикувано в Официален вестник на Европейския съюз
                   (2) („известието за започване“), че започва антисубсидийна процедура във връзка с вноса в Съюза на студеновалцувани плоски продукти от неръждаеми стомани с произход от Китайската народна република („антисубсидийната процедура“).
            
         
               (2)
            
            
               Антисубсидийната процедура беше открита вследствие на жалба, подадена на 1 юли 2014 г. от Eurofer („жалбоподателя“) от името на производители от Съюза, които представляват над 25 % от общото производство на студеновалцувани плоски продукти от неръждаеми стомани в Съюза.
            
         
               (3)
            
            
               Жалбата съдържаше prima facie доказателства за субсидиране на посочения продукт и за произтичаща от това съществена вреда, като бе счетено, че са налице достатъчни основания за започването на процедура.
            
         
               (4)
            
            
               Комисията официално уведоми за започването на разследването жалбоподателя, други известни производители от Съюза, известните производители износители от Китайската народна република (КНР), компетентните органи в КНР, известните вносители, доставчиците и ползвателите, търговците, както и сдруженията, за които е известно, че са засегнати, и ги прикани да вземат участие. На заинтересованите страни бе предоставена възможност да изложат становищата си в писмен вид и да поискат да бъдат изслушани в срока, посочен в известието за започване.
            
         1.2.   Паралелна антидъмпингова процедура
   
   
               (5)
            
            
               На 26 юни 2014 г. Комисията съобщи чрез известие, публикувано в Официален вестник на Европейския съюз
                   (3), че започва антидъмпингова процедура по отношение на вноса на студеновалцувани плоски продукти от неръждаеми стомани с произход от КНР и Тайван в съответствие с член 5 от Регламент (ЕО) № 1225/2009 на Съвета (4) („основния антидъмпингов регламент“).
            
         
               (6)
            
            
               На 24 март 2015 г. бе приет Регламент за изпълнение (ЕС) 2015/501 на Комисията (5). Разследването все още продължава.
            
         1.3.   Регистрационен режим
   
   
               (7)
            
            
               Вследствие на искане от страна на жалбоподателя, подкрепено с необходимите доказателства, на 15 декември 2014 г. Комисията прие Регламент за изпълнение (ЕС) № 1331/2014 (6), с който се въвежда регистрационен режим за вноса на студеновалцувани плоски продукти от неръждаеми стомани с произход от КНР и Тайван, считано от 17 декември 2014 г.
            
         
               (8)
            
            
               Регистрационният режим на вноса за целите на паралелното антидъмпингово разследване бе прекратен с Регламент за изпълнение (ЕС) 2015/501. Регистрационният режим на вноса за целите на антисубсидийната процедура продължи да се прилага.
            
         2.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
   
   
               (9)
            
            
               С писмо до Комисията от 11 май 2015 г. жалбоподателят официално оттегли жалбата си.
            
         
               (10)
            
            
               В съответствие с член 14, параграф 1 от основния антисубсидиен регламент, когато жалбоподателят оттегли жалбата си, процедурата може да се прекрати, освен ако това не би било в интерес на Съюза.
            
         
               (11)
            
            
               Комисията сметна, че настоящата антисубсидийна процедура следва да се прекрати, тъй като при разследването не бяха открити никакви основания да се счита, че прекратяването ѝ не би било в интерес на Съюза. Заинтересованите страни бяха съответно информирани и им беше предоставена възможност да изразят мнението си. Комисията не получи коментари, от които може да се направи изводът, че прекратяването на процедурата не е в интерес на Съюза
            
         
               (12)
            
            
               Поради това Комисията стигна до заключението, че антисубсидийната процедура по отношение на вноса в Съюза на студеновалцувани плоски продукти от неръждаеми стомани с произход от КНР следва да бъде прекратена без налагане на мерки.
            
         3.   ОТМЯНА НА РЕГЛАМЕНТ ЗА ИЗПЪЛНЕНИЕ (ЕС) № 1331/2014
   
   
               (13)
            
            
               С оглед на гореизложеното регистрационният режим на вноса за целите на антисубсидийното разследване в съответствие с член 24, параграф 5 от основния антисубсидиен регламент следва да бъде прекратен. Поради това Регламент за изпълнение (ЕС) № 1331/2014 следва да бъде отменен.
            
         
               (14)
            
            
               Настоящият регламент е в съответствие със становището на комитета, създаден съгласно член 15, параграф 1 от Регламент (ЕО) № 1225/2009,
            
         ПРИЕ НАСТОЯЩИЯ РЕГЛАМЕНТ:
   Член 1
   Антисубсидийната процедура по отношение на вноса в Съюза на студеновалцувани плоски продукти от неръждаеми стомани с произход от Китайската народна република, понастоящем класирани в кодове по КН 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 и 7220 20 89, се прекратява.
   Член 2
   Регламент за изпълнение (ЕС) № 1331/2014 за въвеждане на регистрационен режим за вноса на студеновалцувани плоски продукти от неръждаеми стомани с произход от Китайската народна република и Тайван се отменя.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 юли 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 188, 18.7.2009 г., стр. 93.
   
      (2)  ОВ C 267, 14.8.2014 г., стр. 17.
   
      (3)  ОВ C 196, 26.6.2014 г., стр. 9.
   
      (4)  Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (ОВ L 343, 22.12.2009 г., стр. 51).
   
      (5)  Регламент за изпълнение (ЕС) 2015/501 на Комисията от 24 март 2015 г. за налагане на временно антидъмпингово мито върху вноса на студеновалцувани плоски продукти от неръждаеми стомани с произход от КНР и Тайван (ОВ L 79, 25.3.2015 г., стр. 23).
   
      (6)  Регламент за изпълнение (ЕС) № 1331/2014 на Комисията от 15 декември 2014 г. за въвеждане на регистрационен режим за вноса на студеновалцувани плоски продукти от неръждаеми стомани с произход от Китайската народна република и Тайван (ОВ L 359, 16.12.2014 г., стр. 90).